Papersnake/gushiwen huggingface dataset:
挽施文叔三首
赵蕃（宋代）

小作王官试，还为幕府留。
绮歌偶意改，散号觅归休。
屈贾当重作，潇湘漫一游。
胡为车未发，已报病难瘳。
水龙吟·此翁幸自偏盲
刘克庄（宋代）

此翁幸自偏盲，那堪右目生微翳。羽流禳谢，缁郎忏悔，天乎无翳。客曰不然，也因口腹，也因瞻视。汝夜披黄卷，日餐丹荔，贻伊戚、将谁怼。长智都缘更事。尽今生、十分珍卫。暮年怕杀，汗青蠹简，擘红高会。也莫贪他，君谟旧谱，子云奇字。特邀张司业，看花题竹，韩家园内。
偶成小酌招鲁望不至，以诗为解，因次韵酬之
皮日休（唐代）

醉侣相邀爱早阳，小筵催办不胜忙。冲深柳驻吴娃幰，

倚短花排羯鼓床。金凤欲为莺引去，钿蝉疑被蝶勾将。

如何共是忘形者，不见渔阳掺一场。
六州歌头 隋宫吊古
潘西凤（清代）

长堤一望，落日破山红。垂柳细，横塘窄，鉴楼空。旧游踪。

往事全休记，伤人甚，临此地，皆酸鼻，忧心者，更忡忡。

一梦江都，七二珠楼下，别有隋宫。便乾坤从此，得失有无中。

逐鹿屠龙。走西东。

想长施戟，短挥斧，旁抡剑，远推弓。消魂事，时而始，思无穷。

恨千重。今日平沙外，桥廿四，月朦胧。黄瓦尽，铜驼没，玉勾壅。

自古吟诗狂客，来悲悼、有动乎衷。问沧桑人世，何处脱飘蓬。

说甚英雄。
浮丘道人招魂歌
汪元量（宋代）

有子有子衣裳单，皮肉冻死伤其寒。
蓬空煨烬不得安，叫怒索饭饥无餐。
乱离走窜千里山，荆棘蹲坐肤不完。
失身被系泪不乾，父闻此语摧心肝。
呜呼六歌兮歌欲残，魂招不来心鼻酸。
马上看月
钱秉镫（清代）

露白烟消欲夜天，冰轮却向马头圆。
此时见月唯行客，一路人家尽早眠。
满江红 其九 雪夜野泊，九叠前韵
董元恺（清代）

岁暮凄凉，系缆处、片帆初出。蓬窗映、斜斜整整，似疏还密。

片影夜寒村点酒，六飞梦冷生花笔。遍千山、何处一渔翁，孤舟匹。

灯宛宛，遥怜漆。风猎猎，难回日。觉布衾如水，手皴肌栗。

烛尽寒灰悲伏枕，炉存馀火思蒸术。被饥驱、僵卧水之滨，贫无术。
新月
六十七（清代）

东瀛寥阔月来迟，伫待清光漾水涯。台上乍开三寸镜，窗前初画一弯眉。

鸿惊曲木云深处，鱼避沈钩浪暖时。应是婵娟深自晦，岂教玉斧镇相窥。
韦曲
范育（宋代）

竹巷松门堆白沙。老农犹指相君家。
林塘卜筑今谁问，谱牒名君空自嗟。
万簇晴山开玉案，一溪春水满晴沙。
步蟾宫
章耐轩（宋代）

未开大如木犀蕊。开后是、梅花小底。悠然只欲住山林，肯容易、结根城市。

叶儿又与冬青比。算何止、香闻七里。不因山谷品题来，谁知道、是水仙兄弟。
六月雨十一首
许月卿（宋代）

岫云已喜能成雨，不卜先知今有秋。
作楫作霖三说命，时暘时雨箕畴。
数行竹树清风夜，万顷烟波明月洲。
二客从予游赤壁，归谋正值酒堪篘。
春月送人
周端臣（宋代）

一湖春绿染初成，柳色东风二月晴。
燕子来时人却别，梨花虽好负清明。
失调名
佚名（宋代）

湘簟展清波。
用独乐园故事以雪水烹茶招彦章
周孚（宋代）

西都旧事君须记，东颍新诗我未能。来伴支筇眺斜日，晚山相对玉崚嶒。
玉津园弃景钟歌
宋无（元代）

炎精不灵火不德，赤熛怒帝东英魄。
羿弓射日日无光，黄金大镛破釜天。
天崩七庙移神虚，鬼器长陵一抔土。
十二盘倾夜月寒，汉铜仙人咏如雨。
六龙屈曲眠秋草，草根蟪蛄语昏晓。
紫苔满地愁古春，东风吹得乾坤老。
蜗涎鸟么银泥剥，鸟啄蒲牢戏左角。
更殊漏断声莫闻，凡鸡司晨尊人驿。
普州铁山福济庙祀神曲·送神
李新（宋代）

伐鼓兮隆隆，风雨时兮岁丰。
刲羊炰羔兮旨酒清洁，相与答神兮继日以月。
肉掩豆兮中礼，盏斝酢兮告终。
神之福汝兮百室攸同，神欢以留兮尘嚣而蒙，
灵旗云马兮或时返乎离宫。
次韵子瞻系御史狱赋狱中榆槐竹柏 榆
苏辙（宋代）

秋风一何厉，吹尽山中绿。
可怜凌云条，化为樵夫束。
凛然造物意，岂复私一木。
置身有得地，不问直与曲。
青松未必贵，枯榆还自足。
纷然落叶下，萧条愧华屋。
诚台雪望怀子都五首 其四
薛季宣（宋代）

狂游失可人，萍聚我和君。千里共明月，几山空白云。

击雕飞堕毳，嚼雪冷冰龈。百岁无多子，离居困索群。
答公权晚春
方惟深（宋代）

林圃芳菲尽，空阴绕院青。
风条初脱絮，露沼欲生萍。
地僻春犹冷，门闲书亦扃。
临杯学强醉，怀抱只常醒。
庆成宴初预殿冕
李东阳（明代）

大官分胙出郊牛，又向宫筵侍冕旒。瞻拱正当天北面，班行初冕殿东头。

斟来琥珀杯频满，舞罢狻猊队始收。正是君臣修省日，感恩无地答神休。
送陈豸处士
释惟凤（宋代）

草长开路微，离思更依依。
家远知琴在，时清买剑归。
孤城回短角，独树隔残辉。
别有邻渔约，相迎扫钓矶。
承君输棋八路
孔平仲（宋代）

君希元凯才，我异厨顾党。诛蛮几首级，十指屈其两。

疾风摧桂林，异梦吞卦象。疲极曳杖归，颦眉有馀怏。
观稼二首 其一
韩琦（宋代）

尺雨滂然涤旱灾，行田因得过家来。催成禾黍拖泥秀，长就枌家揭冻栽。

三组不矜聊问俗，一廛虽陋且容杯。郊原跃马都忘病，随目山川气象开。
大梁途中作
王昌龄（唐代）

怏怏步长道，客行渺无端。郊原欲下雪，天地棱棱寒。

当时每酣醉，不觉行路难。今日无酒钱，凄惶向谁叹。
读王建射虎行
范浚（宋代）

我读射虎行，感概兴长叹。官羌射虎得虎难，山下远立常空还。

惜留猛虎著山里，射杀顾恐终身闲。有如边将图偷安，遵养时赋容其奸。

翻愁努力尽高鸟，良弓挂壁无由弯。君不见刘巨容高千里，留贼自资媒富贵，恐贼尽诛身不利。

坐令屈律裹头人，横暴九州狂螫噬。嗟嗟忠臣心不移，受刀摩颈甘如饴。

纷纷血刃勇不顾，一死未谢君王知。官军壮志吞蛮夷，匈奴不灭宁家为。

相公誓欲平淮西，慨言贼在归无期。霍公裴公今已矣，我吟射虎徒歔欷。
柳
吕本中（宋代）

含烟带雨过平桥，袅袅千丝复万条。张令当年缘底事，风流才似女儿腰。
春早寄华下同人
裴说（唐代）

正是花时节，思君寝复兴。市沽终不醉，春梦亦无凭。

岳面悬青雨，河心走浊冰。东门一条路，离恨镇相仍。
禅人并化主写真求赞
释正觉（宋代）

毗卢之口闹嘈嘈，普贤之身闲飘飘。
理无不备，事不相饶。
小舟点点浮烟水，柔柳垂垂映竹桥。
更漏子
高观国（宋代）

玉箫闲，清韵咽。人倚画阑愁绝。云恼月，月羞云。半溪梅影昏。

恨春风，萧散后。夜夜数残更漏。情悄悄，思依依。天寒一雁飞。
颂古十一首
释子益（宋代）

出与未出，莲花荷叶。
老倒智门，舌头无骨。
中秋观月齐云楼用孙昌符韵
张孝祥（宋代）

玉宇无尘夜气清，银河彻底素波明。人应好月同千里，身在高楼近五城。

丹桂定知怜我老，绿尊何惜为君倾。建章鳷鹊当年梦，便欲凭空上玉京。
裕州道中 其一
边浴礼（清代）

晨登雉衡墟，回望鲁阳阪。冈峦郁绵亘，径术蟠奥衍。

西通鸦路郁，南控龙泉堰。形势古所争，崭岩名绝险。

云何当季山，来往属夷坦。群盗聚如毛，戈鋋此中满。

败则归巢窟，出则事焚燹。岂无具官臣，养寇信颜觍。

伤哉闾阎众，喂肉投虎贙。念此怀悲凄，长风动林巘。

丹忱怅难宣，芳岁倏将晚。借非宏济才，兹患畴以殄。
丹元子步天歌 其三 东方七宿
王希明（唐代）

氐，四星似斗侧量米。天乳氐上黑一星，世人不识称无名。

一个招摇梗河上，梗河横列三星状。帝席三黑河之西，亢池六星近摄提。

氐下众星骑官出，骑官之众二十七。三三相连十欠一，阵车氐下骑官次，骑官下三车骑位。

天辐两星列阵傍，将军阵里振威霜。
送张慎与归海陵侍养二首
陆文圭（元代）

湖风吹柳絮，记别一年馀。
君出当归养，吾穷久索居。
乍逢论缱绻，欲别又踌躇。
一苇长江隔，时时卜鲤鱼。
上曾子固
孔平仲（宋代）

海邦穷僻想知音，疋马春风入岱阴。千里山川忘道远，一门兄弟辱恩深。

发扬底滞先生德，振拔崎岖长者心。更以诗篇壮行色，东归胜挟万黄金。
南山别僧
陈羽（唐代）

惆怅人间多别离，梅花满眼独行时。

无家度日多为客，欲共山僧何处期。
虎头岩
程无凤（宋代）

共趁云龙会，尔何独负嵎。
猝逢惊履尾，孰视稍摩须。
野老与相狎，行人畏不趋。
敢烦猿臂手，射此老於菟。
辛卯仲冬雨中作二首 其二
刘基（明代）

岁云暮矣风萧萧，木叶脱落惟空条。云浓雨细白日短，惨惨不辨昏与朝。

雨中行人足斛觫，去与公家制戎服。中原豺虎正横戈，天寒风急柰尔何。
伤冯秀才
许浑（唐代）

旅葬不可问，茫茫西陇头。水云青草湿，山月白杨愁。

琴信有时罢，剑伤无处留。淮南旧烟月，孤棹更逢秋。
中秋夜淮河舟中看月怀张羽
徐贲（元代）

长淮浪平风暂息，万里云消楚天碧。东方月出海门宽，浩浩清河黯无色。

楼船伐鼓顺下流，今夕何夕当中秋。金绳转影素华满，卸帆且作须臾留。

夜深人家市声静，我独高吟众船听。思夺梁园席上才，气压南楼座中兴。

百年此夜不多好，人世浮云何足道。虽有乡心自感伤，能无樽酒相倾倒。

人间清景不可并，杯当暂辍歌亦停。翻思年年看月伴，如今落落如晨星。

此怀此念谁能识，苕水东头静居客。为渠写作看月诗，西方拟附南飞翼。
阎静轩先生还吴
顾逢（宋代）

湖山重作记，当代得名公。
多有前时事，皆归片石中。
船头擎白浪，帆腹饱秋风。
共载不吴□，樽前笑语同。
泊舟贻溪宿阳楼山下
薛瑄（明代）

窈窕入清溪，侧径何纡曲。
鱼梁截奔流，雪濑漱寒玉。
空翠湿人衣，雾雨满新竹。
路穷上野航，前登得平陆。
日暮烟火迷，似向桃源宿。
颂古
释道颜（宋代）

一缝分明在，当头下手难。
饶君钉铰得，终是不圆全。
示执坐禅者
释省澄（宋代）

大道分明绝点尘，何须枯坐始相亲。
杖藜日涉鸡山趣，便是烟霞物外人。
孙文庭同年令崇德
游朴（明代）

《鹿鸣》歌散各风烟，帝里重看跨凤鞭。几向干星占紫气，暂从流水听朱弦。

越江忽泛双凫去，云路谁争一鹗先。汩没缁尘疲执戟，为君歌咏《远游》篇。
次韵孔经甫题剡县史氏竞秀堂
李之仪（宋代）

天姥迤逦沃州紧，万壑千岩相汲引。峥嵘不知尽何如，撑突云烟随望陨。

来蹲去伏搏虎豹，上圆下妥蒸芝菌。溪流萦纡湛寒玉，飞泉滴沥调金轸。

天造神藏发有时，眼力收罗一朝尽。连甍接桷插星斗，槛栏分明嘘老蜃。

薄游曾向画图见，几欲微吟写秋蚓。登临更想新醅熟，紫蕨堆盘参竹笋。

排坐歌呼来谪仙，落笔篇章陵醉尹。晴春雪霁夜月满，此乐谁能计畦畛。

到者如行避世村，回首纷纷只堪哂。因君归兴不自持，安得陵风跨苍隼。
和府尹虚谷先生和徐子英韵并寄徐子英 其一
方一夔（宋代）

千峰苍翠拥城楼，着我宗英七里洲。昔日松楸相伴住，暮年湖海未归休。

咏诗遥认穷司马，骑竹争迎旧细侯。莫为梅花长挽却，好将绳削订由求。
题湖北唐宪桂林义学
杨万里（宋代）

梅花五岭八桂林，青罗带绕碧玉簪。
祥刑使都两唐裔，亲领诸生到洙泗。
七星岩畔筑斋房，独秀峰尖作笔床。
买书堆上天中央，海表学子来奔忙。
中州淑气无间断，南斗文星方炳焕。
君不见日南姜相曲江张，万古清风裂云汉。
忆昔
柴随亨（宋代）

忆昔长安都会地，草木晴辉钟王气。
襟带江湖气象雄，自是天王兴复际。
春风楼阁五凤城，玉漏声催香雾盈。
户外昭容鹤禁开，殿前执政鵷班行。
柳绿桃红湖水曲，尽日欢娱犹不足。
画船箫鼓绕云深，彩伏旌旗吹月色。
谁知世道互翻覆，沧海倏变为桑田。
胡笳哀怨动朝市，麋鹿来游旧陌阡。
汉宫明妃空艳丽，苑外铜仙亦洒泪。
古来社稷有兴亡，岂识于今不平事。
禾黍离离迹可怜，伤心回首古苔边。
清明寒食方便家酹，痛哭深山闻杜鹃。
一翦梅
周文璞（宋代）

风韵萧疏玉一团。更着梅花，轻袅云鬟。这回不是恋江南。只是温柔，天上人间。

赋罢闲情共倚阑。江月庭芜，总是销魂。流苏斜掩烛花寒。一样眉尖，两处关山。
重送处州斯远三首
赵蕃（宋代）

文字投盟不计官，古人能尔在今难。
使君于此自为德，我辈因留后代看。
别拟太上皇帝挽歌词六首
范成大（宋代）

身济投艰业，时乘拨乱机。
荆榛荒帐殿，风雨颒戎衣。
有日临黄道，无星彗紫微。
至今淮海上，犹咏六龙飞。
李徽猷病后许赏莲而未酬小诗发一笑
陈元晋（宋代）

僧夏分来一榻凉，爱莲更坛水云乡。
露融初日敷朝采，雨卷凉飚送晚香。
天女群参青叶髻，水仙争护紫荷囊。
一丝不挂根尘净，莫怪先生久覆觞。
夜听捣衣诗
曹毗（魏晋）

寒兴御纨素，佳人理衣襟。冬夜清且永，皎月照堂阴。

纤手叠轻素，朗桁叩鸣砧。清风流繁节，回飙洒微吟。

嗟此往运速，悼彼幽滞心。二物感余怀，岂但声与音。
寄赠李顺德于鳞
王世贞（明代）

昨秋送我蓟门侧，天日黯作琉璃碧。强以雄心挥别泪，俯视万象俱堪掷。

千言昵昵未肯尽，片语仓皇各深惜。高艑长驱不断风，被发悲歌向震泽。

道逢北使行相问，生其果厌承明席。钜鹿西驰七百里，扶风秩中二千石。

黄金横带历下过，里门高车排画戟。海内但不书生穷，大笑便出长安陌。

何能毫末见文章，乍可沉沦就时格。贞也高阳一狂客，英雄草莽成莫逆。

杯酒浮沉到处非，寸心炯炯留生识。昔者击鹿过徐卿，匕首忽奋珊瑚惊。

立谈秋风搏雕鹗，纵饮沧海吞鲵鲸。生独嶷然摄神气，太华千叠云峥嵘。

须臾瞪目奇句发，独扫满座无留行。更为击筑变清羽，起视河汉西北倾。

生骑羸马出秋曙，一榻已下相予迎。每寻知己必往古，倘示新篇非世名。

今予北来更牢落，眼中徐卿渐有情。拂袖低回望牛斗，掩耳刺促愁蝇声。

勉㫋与生各自爱，胡为局蹐多哀鸣。请看日月岂相比，万古不废东西明。
北楼口留别许参戎
杨巍（明代）

秋塞难为别，一尊驻晚晖。
悲风嘶去马，落叶上征衣。
野烧临河断，寒沙带雪飞。
边城人不到，此后信应稀。
和史侍郎游澹岩韵六首
曾协（宋代）

我公得入如来室，心境常明不用磨。
好倚悬崖结趺座，任从来者问云何。
送陈谏议澈赴边幕二首
刘克庄（宋代）

出久孟邻争吊贺，去迟防墓毕封茔。
枕戈肯把棋消夜，落笔皆夸檄愈风。
乌幕乐哉宾与主，墨行矣孝人移忠。
江东将相俱人杰，早向明时策骏功。
登州孙氏万松堂
苏轼（宋代）

万松谁种已摐摐，半岭苍云映此邦。
露重珠缨蒙翠盖，风来石齿碎寒江。
浮空两竹横南阁，倒景扶桑射北窗。
坐待夕烽传海峤，重城归去踏逢逢。
后出军五首 其五
张翥（元代）

魔贼生汝亳，獠贼起于海。婴锋天狗触，堕网奔鲸骇。

徐方一战收，振旅已奏凯。江浙尘既清，豫章围亦解。

诸将如竭力，削平行可待。
题互妙楼
弘历（清代）

阴阳动静互为根，智水仁山众妙门。楼上雅宜读周易，当前成性契存存。
三将军歌并序
张维屏（清代）

三将军，一姓葛，两姓陈，捐躯报国皆忠臣。
英夷犯粤寇氛恶，将军奉檄守沙角。
奋前击贼贼稍却，公奋无如兵力弱。
凶徒蜂拥向公扑，短兵相接乱刀落。
乱刀斫公肢体分，公体虽分神则完。
公子救父死阵前，父子两世忠孝全。
陈将军，有贤子；葛将军，有贤母。
子随父死不顾身，母闻子死数点首。
夷犯定海公守城，手轰巨炮烧夷兵。
夷兵入城公步战，炮洞公胸刀劈面。
一目劈去斗犹健，面血淋漓贼惊叹。
夜深雨止残月明，见公一目犹怒瞪，
尸如铁立僵不倒，负公尸归有徐保。
陈将军，福建人。
自少追随李忠毅，身经百战忘辛勤。
英夷犯上海，公守西炮台。
以炮击夷兵，夷兵多伤摧。
公方血战至日旰，东炮台兵忽奔散。
公势既孤贼愈悍，公口喷血身殉难。
十日得尸色不变，千秋祀庙吴人建。
我闻人言为此诗，言非一人同一辞。
死夷事者不止此，阙所不知诗亦史。
承平武备皆具文，勇怯真伪临阵分。
天生忠勇超人群，将才孰谓今无人？
呜呼将才孰谓今无人，君不见二陈一葛三将军！
肉{左饣右噪去口}莱菔
姜特立（宋代）

玉食旧游宁作我，藜羹故态未忘吾。
烂爊莱菔甜如蜜，细点猪臕滑似酥。
送杨虚楼还任饶阳
苏志皋（明代）

澹烟疏雨禁城秋，彰义门前古渡头。
欲把相思付流水，芦沟日夜总悠悠。
用翁雪舟送春韵三首
蒲寿宬（宋代）

锦衣年少不知愁，风雨无端恼客游。
万点残红空过眼，一番新绿又从头。
夕阳细草堪横笛，野渡重杨可击舟。
三百六旬浑是醉，饶春何用苦绸缪。
偶成小诗赠提举刘司封
文彦博（宋代）

向上应无快活人，斯言未敢便当仁。留君且住非他意，好作熙宁第八春。
橄榄
王禹称（宋代）

江东多果实，橄榄称珍奇。北人将就酒，食之先颦眉。

皮核苦且涩，历口复弃遗。良久有回味，始觉甘如饴。

我今何所喻，喻彼忠臣词。直道逆君耳，斥逐投天涯。

世乱思其言，噬脐焉能追。寄语采诗者，无轻橄榄诗。
寄怀南中兄弟
郭仪霄（清代）

轮铁天街逐软尘，一官清冷自精神。人多喜气偏难老，家有书声未碍贫。

雪爪寒分云外雁，梅花瘦共客边春。名场溷我终成累，输汝林泉洒宕身。
捉笔次前韵
杜范（宋代）

晨炊浮早渡，午夜过钱清。
越国移舟便，曹娥上堰轻。
人言三界近，共指一山横。
古剡明朝到，篮舆数去程。
虞仲访僧正见招以诗属亟归不及往依韵和报兼简康休二上人
许景衡（宋代）

东溪自是老林师，千偈澜翻独此时。尽判百家无好句，故教二子亦能诗。

逢迎蜡屐应班草，奔走芒鞋愧采芝。多谢相招故人意，更惭妙韵继前思。
南歌子 羁怀
杨慎（明代）

黄鹤蓬莱岛，青凫杜若洲。愁人寂夜梦仙游。不信一身流落，向南州。

万里家山路，三更海月楼。离怀脉脉思悠悠。何日锦江春水，一扁舟。
王翁八十令书贞松白石画中
徐渭（明代）

乡里丈人谁最贤，竹斋先生无间然。八旬尚有婴儿色，三老重登国学筵。

春社插花人醉后，秋蝇作字夜灯前。庭中桂子森如玉，白石长松好共悬。
池馆夜坐听雨
范梈（元代）

更声随雨动谯门，颇似听泉宿楚原。客里青灯如骨肉，独能相待向黄昏。
富贵曲
李咸用（唐代）

画藻雕山金碧彩，鸳鸯叠翠眠晴霭。编珠影里醉春庭，

团红片下攒歌黛。革咽丝烦欢不改，缴绛垂缇忽如晦。

活花起舞夜春来，蜡焰煌煌天日在。雪暖瑶杯凤髓融，

红拖象箸猩唇细。空中汉转星移盖，火城拥出随朝会。

车如雷兮马如龙，鬼神辟易不敢害。冠峨剑重锵环珮，

步入天门相真宰。开口长为爵禄筌，回眸便是公卿罪。

珍珠索得龙宫贫，膏腴刮下苍生背。九野干戈指著心，

威福满拳犹未快。我闻周公贵为天子弟，富有半四海，

蔑有骄奢贻后悔。红锦障收，珊瑚树碎，至今笑石崇王恺。
西江月（橘）
李之仪（宋代）

昨夜十分霜重，晓来千里书传。吴山秀处洞庭边。不夜星垂初吴。

好事寄来禅侣，多情将送琴仙。为怜佳果称婵娟。一笑聊回媚眼。
东京次新安道中
徐夤（唐代）

贼去兵来岁月长，野蒿空满坏墙匡。旋从古辙成深谷，

几见金舆过上阳。洛水送年催代谢，嵩山擎日拂穹苍。

殊时异世为儒者，不见文皇与武皇。
题舒乡
曹邺（唐代）

功名若及鸱夷子，必拟将舟泛洞庭。

柳色湖光好相待，我心非醉亦非醒。
读书
陆游（宋代）

远遯江湖上，端居风雨中。
纸新窗正白，炉暖火通红。
签帙方重整，声形且细穷。
扶衰倘未死，更破十年功。
赠田观
刘崧（元代）

田观颇淳朴，精神秋水清。往居西山下，师事凌先生。

先生授之西，心眼豁开明。苦攻文字间，誓先诸子鸣。

林居涉寒暑，闭户闻书声。起卧斗室内，超然澹无营。

一朝辞亲去，出门人尽惊。远从郑文西，司计宁都黉。

跋涉七百里，所冀禄养荣。升堂揖多士，冠带何峥嵘。

太守见之喜，重是瑶林英。征租信出入，考稽缓其程。

观也益周慎，戒私甚防兵。被服大布衣，啜食不糁羹。

阅历三星霜，拮据殆无宁。山田本硗确，廪积乃见赢。

所以春秋祀，明明奉粢盛。宪司覈其纲，大府会其成。

议闻升县吏，檄下思返征。再拜谢官长，远役非所营。

愿求靖安近，得伸孝子情。苍茫十八滩，滩涩水不平。

浑流杂哀怨，何以濯子缨。夜来秋雨过，群星正纵横。

念子独不乐，起坐摇心旌。兹晨别我去，奋袂身欲轻。

岂知失群者，忧思方日盈。祝子服明训，望子矜疲氓。

万勿为酷辛，庶以善自鸣。
寅夫惠教游鼓山四诗细读如在屴崱杖屦间想像追和用坚重游之约四首 其三
程钜夫（元代）

炎方春浅未如焚，花木迷人意欲曛。福地同游胜独往，中天一欲破千闻。

于今难拟《高唐赋》，何日重开衡岳云。眼底流求弹丸耳，楼船曾见汉家军。
述怀答东田弟
张邦奇（明代）

六十不归去，八年空及瓜。
何时觞北渚，陪汝弈东沙。
仙构须依竹，吾庐亦寄槎。
赓吟犹有日，棠棣正敷华。
适斋先生续乐天达哉行因继其后诗虽不工聊抒
姜特立（宋代）

乐天吾所敬，挂冠方一年。
家事能几何，处置有后先。
始卖南坊园，次卖东郭田。
末乃货其庐，缗钱可三千。
不为子孙计，冀可了目前。
呜呼古之人，未易相比肩。
颜子附郭外，不闻鬻其阡。
渊明松菊迳，仲蔚蓬莱间。
阙一尚不可，而况尽弃捐。
先生果何心，达者未必然。
适斋坚主人，归卧甬水边。
家中无留贸，饥食困即眠。
不可学其可，已省区中缘。
嗟哉我何人，爱慕此二贤。
素贫乏常产，晚有屋数椽。
圣君不忍弃，未许车高悬。
月散官中粟，不蓄棒余钱。
性复喜宾客，日日罗槃筵。
万事不挂眼，尚为诗所缠。
山上列花木，山下疏清泉。
终日自逍遥，濠上乐亦全。
起予者谁欤，三诵达哉篇。
则学以昼索赋梅柳二首 其一
卢儒（明代）

近竹幽妍映雪清，春痕消尽粉痕轻。帐中半落临溪影，邃里横吹《出塞》声。

晓色动愁香宛宛，夜魂追梦玉盈盈。扬州赋咏谁能继，唯有当时水部名。
送赵仁则官满西归三首
方回（元代）

宇宙今年气数新，不愁无地著閒身。
西成稼穑占鱼梦，南纪干戈息马尘。
随分田园胜仕宦，及时儿女了婚姻。
细思便合从君去，龙虎山中作道人。
赠华存叔鸿胪还朝短歌一章
王世贞（明代）

君不见相如不肯甘赀郎，赋成六传游故乡。太守前驱令负弩，六秋词笔增辉光。

男儿致身厌凡格，又不见华郎亦是文章伯。昨拜鸿胪奉使归，门前皂盖如鸦色。

玉壶乍乾歌乍停，银河荧荧隔两星。君星是使我是客，回首浮云六尺青。
维摩诘一首
苏籀（宋代）

杯杓何人执其咎，胁胁卑卑十年臭。
邂逅琼枝解渴心，京洛岂尝开豆蔻。
博山沈水烧春昼，採英撷萼春风手。
九回蠆卷纡余秀，尺六仙围楚宫瘦。
痴狂无限热肝脾，盛诧樱桃比垂柳。
槁木寒灰不二门，禅功道力何妍陋。
满江红（丁未九月望赏月）
陈著（宋代）

落枕鸿声，龙山梦、蓦然惊觉。还堪喜、木樨香底，鹊声翻晓。弄雨未成霜意懒，望寒先怯山容老。最难逢、无一点西风，惊乌帽。

竹叶酒，倾杯小。橙齑鲙，银盆好。称良辰欢宴，及今年少。须信从来黄菊寿，未应便放青霜恼。但看花、日日是重阳，金尊倒。
再用硕夫韵二首
李弥逊（宋代）

一丘一壑半生中，旁舍小儿见老翁。
归来赋就晚迳绿，醉时歌老春灯红。
壮心欲尽孤云薄，昨梦不留寒月空。
茗碗粥盂能事毕，四三朝暮付狙公。
赴晋康有感
曾丰（宋代）

辟书未上意踌躇，蛮障无望车骑都。
允矣曲从人怂惥，往哉聊避鬼揶揄。
来鸿告至其欺我，去雁辞行盖启予。
南骥厌嘶自怀土，东思初不待莼鲈。
阿奇晬日
戴复古（宋代）

穷居少生涯，养子如种谷。
寸苗方在手，想像秋禾熟。
吾儿天所惠，骨相颇丰硕。
娟娟怀抱中，一岁至週日。
愿汝无灾害，长大庶可必。
十岁聪明开，二十蚤奋发。
胸蟠三万卷，手握五色笔。
策勋文字场，致君以儒术。
不然学孙吴，纵横万人敌。
为国取中原，辟地玄冥北。
他年汝成就，料我头已白。
光华照老眼，甘旨不可缺。
为子必纯孝，为人必正直。
以我期望心，一日必一祝。
勿为痴小儿，茫然无所识。
胎教尚有闻，斯言岂无益。
十九秋 其八 秋戍
成鹫（清代）

白草经年戍，黄花万里情。秋风度天堑，落叶满边城。

壮士犹编伍，将军未厌兵。主人恩尚浅，七尺为谁轻。
偶成呈林郑二友两绝
郑清之（宋代）

人才百年能几见，俗子一揖已累人。
元温亦知有此客，德操未省谁为宾。
同余德甫王元美夜集明卿得何字
宗臣（明代）

长安花落柰春何，夜夜春亭载酒过。骏去难逢燕市骨，凤衰重听楚狂歌。

青天短鬓垂今古，明月孤笳散薜萝。醉后莫言归骑晚，浮云犹自满关河。
舟入石湖烟雨成汛
皇甫濂（明代）

烟色含微雨，秋声起暮涛。
水行天共远，云触岫同高。
小泛随渔笠，闲情寄野醪。
无令怀往事，翻益思偏劳。
夏日草堂漫兴
王逢年（明代）

闲庭碧梧澄素阴，南山结庐幽意深。
将浣未浣溪畔女，欲鸣不鸣枝上禽。
临觞坐啸还咄咄，岸帻远望何森森。
黄云澹荡落日冥，一派菱歌烟水浔。
路西田舍示虞孙小诗二十四首 其十五
李之仪（宋代）

转午风休陡觉来，绵衣脱尽旋开轩。乍寒乍热难调御，厚薄随时体自安。
三山先贤祠落成八首
熊禾（元代）

填宿久旅奎，一朝开文治。
行歌闽水春，芹藻见新意。
林亭郁环合，祠宫敞宏丽。
欲赓泮宫颂，且作乡校议。
重修山河堰
王素（南北朝）

画隼精明破晓暾，恰逢寒食过江村。
轻烟飞絮汉中道，白苇黄茅渭上屯。
人力万工支水派，天心两邑溉川原。
柳营一饱源头看，夜雨新肥拍岸痕。
垂丝钓近·云麓先生以画舫载洛花宴客
吴文英（宋代）

听风听雨，春残花落门掩。乍倚玉阑，旋剪夭艳。携醉靥。放溯溪游缆。波光撼。映烛花黯澹。
碎霞澄水，吴宫初试菱鉴。旧情顿减。孤负深杯滟。衣露天香染。通夜饮。问漏移几点。
次临封八景韵四首 其二 灵洲渔唱
苏万国（明代）

苍波千顷泛灵洲，信宿渔翁隐上头。曛醉夕阳笠蓑畔，闲歌沙浦水云秋。

孤航薄暮知何适，桂棹乘潮任自流。到处烟霞连网钓，芦汀菰渚惯浮游。
昆山兄惠笔颇佳谢之并呈克斋舅二首 其一
赵蕃（宋代）

吾舅书名早并诗，我兄名誉称家儿。异时大小欧阳体，肯道外人那得知。
次杨乐道韵六首其四——後苑详定书怀
王安石（宋代）

文墨由来妙禁中，家传岂独赋河东。
平生听想风声早，数日追随笑语同。
御水新如鸭头绿，宫花更有鹤翎红。
看花弄水聊为乐，不晚朝廷相弱翁。
喝火令·见晚情如旧
黄庭坚（宋代）

见晚情如旧，交疏分已深。舞时歌处动人心。烟水数年魂梦，无处可追寻。
昨夜灯前见，重题汉上襟。便愁云雨又难禁。晓也星稀，晓也月西沉。晓也雁行低度，不会寄芳音。
和成都俞公达运使见寄
邵雍（宋代）

前年车从过天津，花底当时把酒频。
此日锦城花烂漫，何尝更忆洛城春。
表侄赵文鼎监税传老拙所定九品杜诗说正宗作诗告之
庞谦孺（宋代）

平生竭力参诗句，久矣冥搜见机杼。岂惟蕴蓄彻遮栏，要使幽深尽呈露。

君今学诗叩妙理，颇已具眼识精粗。他年陶冶融心神，好与造化开门户。

读之便感谁使然，若见其事在其处。会须体物夺天机，便可分庭抗李杜。

风骚乐府久寂寞，但见坡谷正驰骛。君才妙龄中科选，第恐此道非先务。

诗分九品吾所创，妄与正宗辟行路。君今持此欲谁论，勿使群言生谤怒。
久旱祷雨不应，晴天忽落数点
杨万里（宋代）

烈日秋来晒杀人，青天半点更无云。
忽传天上真珠落，未到半空成水银。
赠王山人
邢参（明代）

耆年身不倦，行乐在田园。
覆宅榆桑郁，聚村宗族繁。
魏三风格少，杜五典刑存。
喜不嫌余懒，闲来每过门。
阳春杂咏七星丹灶
汪英（明代）

山倚青霄北斗齐，晨光先映万山低。片霞残雪馀炉冷，朱橘绯山荫草凄。

华岳逍遥云淡补，天台仿佛鸟轻啼。何时得访寻真路，踏破云烟兴不迷。
灵隐西涧
项霁（清代）

颐生寄托在烟霞，傍涧穿林兴不赊。十里玉云薶竹叶，四山金粉落松花。

磨崖客剔龙泓藓，入寺僧烹鹤岭𣗪。散发悠然成独往，毕逋斜日动归鸦。
晚过黑石关
郑大谟（清代）

向晚牙樯下急湍，雄关屹立石巑岏。乱山鸦影晴川夕，昏树乌巑故垒寒。

北去遥连千尺岸，东风漫道一泥丸。谁能望气全军墨，岸帻斜阳指点看。
岁暮
赵万年（宋代）

岁暮嗟为客，那堪复被围。
一心惟许国，视死已如归。
浔阳春三首
白居易（唐代）

春生何处闇周游，海角天涯遍始休。先遣和风报消息，续教啼始说来由。

展张草色长河畔，点缀花房小树头。若到故园应觅我，为传沦落在江州。
送刘道子游闽兼赴其仲兄文学署中
欧必元（明代）

俯仰百年内，聚散成蕉鹿。功名富贵等浮云，株守蓬门亦碌碌。

君不见李太白在咸阳，朝朝醉卧美人床。又不见西京太史公，东趋禹穴北崆峒。

人生快意情非一，有酒可饮山可陟。醉来拔剑起放歌，顿令山岳增颜色。

刘生岁杪理巾车，别我明朝将安之。见道七闽山水好，担囊东去采仙芝。

丈夫悬弧志四海，何必乡关恋别离。览胜书奇凭丝笔，倚马万言可立得。

抽思似涌大江涛，庾也清新鲍俊逸。到时共对梅萼春，苜蓿斋头酒百巡。

挥弦试鼓高山调，风尘落落少知音。以君意气薄苍灏，何处逢人不倾倒。

一言得意当千金，大醉宁知天地老。只今世事日已非，如君肮脏古所稀。

小子嘐嘐雅慕古，生平不与世人期。斗酒逢君醉自足，狂言浪笑露肝腹。

兹行不作别离看，为君翻赋游闽曲。
隔竹
叶梦鼎（宋代）

隔竹斜阳唤小舟，寥寥天柱访仙游。
风声树杪疑笙鹤，云气峰头见翠虬。
凡骨面岩那可蜕，尘容镜水只包羞。
几时肝胆无羁靮，卧看中天素月流。
王豸使至
李梦阳（明代）

晴游番幸雨，午出更便风。柳重陶潜宅，花沾御史骢。

达人元野性，浊酒本村翁。酌罢桑麻晚，归灯一径红。
咏西施
华镇（宋代）

浣纱溪上浣纱女，野服山花照寒水。含嚬惨淡不胜愁，犹使东邻骇西里。

山鸟渊鱼无定识，俯见潜逃仰惊起。矜花眷月春复秋，长恐朱颜成暮齿。

君王抡选入吴宫，吴宫寂寞无桃李。芙容一笑君意倾，宰嚭言行子胥死。

姑苏台榭游麋鹿，阖闾城阙生荆杞。蛾眉倩盼应自成，筑宫教习胡能美。

当时掩抑无人顾，今日为君除国耻。君莫怪騄骥盐车弭耳时，谁人不作驽骀比。
登县楼
李揆（宋代）

一水中分南北市，插天蒙末有佳山。
太平官府原无事，聊放衰翁半日閒。
洞庭春色 题棠村词，遥为大司农苍岩先生寿
徐釚（清代）

学海词源，功名胜矣，足并千秋。看曹刘沈谢，乃公驱遣，夔龙稷契，于帝旁求。

累叶金貂连凤阙，那便少、车前拥八驺。经纶展，启沙堤黄阁，一半丹丘。

满座邹枚宾客，较才雄、谁似君侯。记尚书红杏，金荃兰畹，坡仙铁板，玉宇琼楼。

暂借度支元补衮，更头黑、三公笑白头。逢洗沐，坐蕉林书屋，细勒银钩。
惠德歈音 其二
霍与瑕（明代）

万家鱼鳖一城孤，漂渺江村类泛凫。七月以来天未悔，三更之后鬼频呼。

元公诘旦祷弥切，太守连旬睡亦无。昭格由来回造物，蒸黎濒溺幸更苏。
得严陵推官
徐侨（宋代）

拟乞四明幕下客，忽得严陵阙两年。
造物故怜贫已甚，去家不费一篙船。
世事低昂吾有分，人生出处亦关天。
钓台高士不可尚，赢得桐江在眼前。
夏日题老将林亭
张蠙（唐代）

百战功成翻爱静，侯门渐欲似仙家。
墙头雨细垂纤草，水面风回聚落花。
井放辘轳闲浸酒，笼开鹦鹉报煎茶。
几人图在凌烟阁，曾不交锋向塞沙？
送王时亨舍人帅蜀诗二首 其一
周麟之（宋代）

煌煌大笔照坤维，忽见文星下紫微。万里江山浑改观，九重绅紫更争辉。

占松不假刀形梦，换马端期鹄趁飞。试问郫筒故乡酒，路人应唱踏花归。
残红次薛春泉丈韵
陆汝猷（清代）

连朝春雨妒嫣红，催落飞英小苑中。流水有香怜著色，夕阳成阵恨飞蓬。

鞦韆影散裙斜曳，罗绮妆慵袖半笼。空使杜鹃啼血尽，祇馀艳质舞回风。
静极
郑清之（宋代）

磨砖岂角成明镜，打坐如何作佛身。
静闹头头须认着，暑中冰冻雪中春。
咏史下·慕容恪
陈普（宋代）

一听芭蕉叶上寒，鼻头倍益旧时酸。
河清未遇三千岁，水手犹轻十八滩。
杨得臣见和晓晴长句用韵奉酬 其四
周紫芝（宋代）

上最初无善可旌，归来和雨听江声。自怜老眼昏花甚，乞得晴窗夕照明。

莲叶系舟惊水满，鱼须拄颊看云行。君能著屐时相过，犹有残春一雨莺。
赠罗伟政奉议
李纲（宋代）

契阔踰年若泛萍，一樽还此共江城。兰舟桂楫肯相访，南浦西山无限情。

顾我已甘华发老，羡君犹戏綵衣轻。秋堂夜饮他年话，莫忘棋声杂雨声。
次韵张守同往华严
刘子翚（宋代）

浅水荷花开傍桥，晚钟楼殿碧山椒。
林松绕路行不彻，野鸟避山飞更遥。
喜有高情共捕壑，应须长啸混渔樵。
老僧好事能延客，未觉山房苦寂寥。
次韵姚令威郎中从驾早行 其五
史浩（宋代）

有美风骚将，词锋利更犀。胸吞云梦小，气压斗牛低。

鸷鸟常舒翼，名驹岂凿蹄。不能胜百战，浑欲介吾鸡。
雨中汪仲嘉惠米却谢以诗
佘翔（明代）

双鬓愁中短，六时客里长。何期三日雨，更惹九回肠。

谁授餐霞诀，空馀辟谷方。故人分玉粒，听雨饱绳床。
再题大雅堂七首 其四
胡应麟（明代）

灵隐高僧卧佛庐，参军亦傍紫薇居。丹梯莫话卢敖杖，三百篇成奏玉除。
菩萨蛮（中吕调）
张先（宋代）

玉人又是匆匆去。马蹄何处垂杨路。残日倚楼时。断魂郎未知。

阑干移倚遍。薄幸教人怨。明月却多情。随人处处行。
送友人南游
刘长卿（唐代）

不愁寻水远，自爱逐连山。虽在春风里，犹从芳草间。

去程何用计，胜事且相关。旅逸同群鸟，悠悠往复还。
钱塘江潮 其二
徐积（宋代）

沧溟几道入江淮，此独奇哉复怪哉。风雨初随霜练起，雷霆俄送雪山来。

岂无海物齐驱过，亦似神兵合阵回。君向西湖亭上看，杭州不信有尘埃。
萧宅二三子赠答诗二十首。客赠石
卢仝（唐代）

竹下青莎中，细长三四片。主人虽不归，长见主人面。
西湖
毛媞（清代）

十锦长塘十里开，遥看春草绿于苔。金鞍狭路争驰骤，画舫晴波自溯洄。

日映柳梢莺百啭，风吹花气蝶双来。西湖西子曾相唤，拟酬芳魂酒一杯。
题天相吴君五十
孙培统（清代）

旧苑繁华迹已沦，起衰振敝赖斯人。竹苞松茂新居丽，木本泉源古谊敦。

自有鸡豚供宴享，不教童稚闹比邻。韶光半百宁终隐，行见腰金列缙绅。
喜迁莺（叔父生日）
史浩（宋代）

朱旂凤阙展，弄罢五弦，南薰敲竹。雨糁桃蹊，钱浮荷沼，一瞬染成新绿。玉皇香案吏，曾是时、鹤飞江国。对此际，每丹霄效瑞，非烟郁郁。

卜筑。陶山曲，凤榭月台，图画应难足。绿绮春浓，青蛇星烂，肯便稳栖烟麓。玳筵称寿，清皓齿、霏霏珠玉。竞屈指，看芝封紫检，鸣驺入谷。
偈颂二首 其一
释祖钦（宋代）

面前明暗两忘时，莽荡乾坤都不知。到此若生毫发见，依前越国又依稀。
咏慈溪普济寺古松
朱翌（宋代）

三国名臣宅，千楹释子宫。
但求除橘籍，不见老松公。
怀抱凌云上，规模偃盖同。
须防雷雨际，恐复化为龙。
和陈舜弼中秋有感三首
冯时行（宋代）

人间八九不如意，独坐萧萧愁绝时。
空有此心谁领会，知余明绝是襟期。
婆娑寒影不知老，呼吸清光能疗饥。
今夕不妨休见面，旱苗须雨一深犁。
满庭芳 赠淳化老乔先生
马钰（金朝）

顿抛世纲，猛跳迷坑。物外兀兀腾腾。恰似孤云野鹤。来往纵横。遮枚二字疑误清贫懒汉，谢心神、不肯劳生。无染著，另偎偎拈的，做著修行。藏伏聪明智慧，肯争头竞角，妒贤嫉能。万事俱忘清静，天地归宁。三田自然结宝，现胎仙、当面澄澄。神光灿，指蓬瀛，便是前程。
秋夜感事 其二
濮文暹（清代）

花姑沈醉竹郎祠，鸡卜喃喃问出师。风雨万山人鬼界，刍粮千里圣明时。

最难抛掷黄金赏，欲诉功名白骨知。闻道滇池半清浅，至今鹬蚌苦相持。
南堂
陆游（宋代）

空堂寂寂暑气清，祇有燕雀无人声。云头忽移帘影失，雨点乱集荷盘倾。

沟坑水溢鱼鳖喜，庭户风送蛟龙腥。衣巾汗垢为一洗，呼奴举榻临前楹。

取泉石井试日铸，吾诗邂逅亦已成。何由探借中秋月，与子同游白玉京。
燕京风霾连日春昼阴冥不得跨蹇驴出郭怅然有作 其二
区大相（明代）

燕京十日天雨沙，客子春来只忆家。纵使素缁元不化，那能长负武陵花。
鹊桥仙
谢逸（宋代）

蝶飞烟草，莺啼云树，满院垂杨阴绿。轻风飘散杏梢红，更吹皱、池波如縠。

珠帘日晚，银屏人散，楼上醉横霜竹。一春若道不相思，缘底事、红绡褪玉。
河北送洪景之进士如荆南
强至（宋代）

十年肝胆照交情，朔漠相逢意转倾。
苍鬓飘飖予薄宦，青云蹭转子诸生。
更同樽俎知何地，漫与诗篇送子行。
南北倦游那得定，扁舟江外欲之荆。
阳晶颂
周无所住（宋代）

全清绝点号阳晶，才有纤瑕便属阴。
多少神仙缘不说，谁人肯向此留心。
俗士
吕南公（宋代）

俗士各何在，来登盖徒然。彼其见湖山，乃特论价钱。

为此可径绝，阴梯阻狙猿。当有诗酒豪，相将快留连。

一醉抵万宝，高吟对遥天。下视阛阓儿，污埃尽痴年。

嗟我濩落手，平生负云烟。题诗不放纵，或似摹印圈。

安得冰雪才，同联座中篇。
虞美人·罗衣怯雨轻寒透
张孝祥（宋代）

罗衣怯雨轻寒透。陡做伤春瘦。个人无奈语佳期。徙倚黄昏池个、等多时。当初不似休来好。来後空烦恼。倩人传语更商量。只得千金一笑、也甘当。
为刘定伯索油蕨
文天祥（宋代）

我欲登山去采薇，江南秋雨正霏霏。
仙家解有逡巡手，一筹西风落翠微。
至鄂渚泊报恩寺
王十朋（宋代）

跋涉经江夏，悲凉忽莫秋。雨登罗汉阁，醉上庾公楼。

风急将吹帽，江寒更泛舟。川涂元不隔，归梦到东瓯。
谢人送石菖蒲
饶节（宋代）

我有随身万斛泉，解令平地涌溅溅。一寸菖蒲十二节，谢师连石送泉边。
过池阳
王鞏（宋代）

不见当年两翰林，江天为我结层阴。
九华门外柳三丈，萧相楼前松十寻。
望桂宫 其一
屈大均（明代）

秀丽湖湘地，神灵岣嵝峰。夏王刑白马，南岳降真龙。

日月三年辟，风云万国从。峨峨朱邸在，还见剪桐封。
删丹道中 其二
廖树蘅（清代）

早稻如云被陇黄，一般风物似湖湘。渠分燕尾靴纹细，村落鸡啼午饭香。
玉楼春（守岁）
李处全（宋代）

年光箭脱无留计。才过立春还守岁。要知一岁已寻侬，听打个守人喷嚏。

椒盘荐寿休辞醉。坐听爆竹浑无寐。明朝末后饮屠苏，白发从渠相点缀。
白日丽江皋（一作鲍溶诗）
陈昌言（明代）

迟景临遥水，晴空似不高。清明开晓镜，昭晰辨秋毫。

郁郁长堤土，离离浅渚毛。烟销占一候，风静拥千艘。

独媚青春柳，宜看白鹭涛。何年谢公赏，遗韵在江皋。
上张幕
李新（宋代）

草色恩袍九品中，文章高步屈英雄。
红莲绿水开新幕，绛帐青衿走下风。
沛雨苍龙功已奋，翔云丹凤路潜通。
尘迷试问刘安诀，就学仟源点化工。
酬答鄱阳黎祥仲 其一
张洪（宋代）

长镵白木柄，茫茫走天涯。宁知屋角松，流膏藏龟蛇。
颂古十七首
释宗演（明代）

黄龙一唾绝迟疑，笑杀傍观又可悲。
姹女已归霄汉去，獃郎犹向火边栖。
句
尤袤（宋代）

金马玉堂惭我辈，青衫白发念君迟。
横望山
杨杰（宋代）

陶家旧宅寄山坳，七百年前此结茆。太尉双碑遗字晦，先生五井暗泉交。

野僧拂石为床坐，童子穿冰作磬敲。岩下清音谁解听，古声长在老松梢。
送千二十侄五首
李吕（宋代）

却喜君知取友端，诗情游戏志睎颜。
更烦为说开三迳，安得斯人数往还。
道次舂陵怀古二首
宋庠（宋代）

丽康遗壤亘荒途，白水烟消拱木枯。
陌上停骖聊借问，帝乡今有旧亲无。
绝句
邓羽（明代）

人生天地长如客，何独乡关定是家。
争似区区随所寓，年年处处看梅花。
中岩十八咏·西方阁
晁公溯（宋代）

官失学四夷，寂寥洙泗滨。
至此每再拜，西方有圣人。
赠乐天
元稹（唐代）

莫言邻境易经过，彼此分符欲奈何。

垂老相逢渐难别，白头期限各无多。
西招四时吟 其一
和琳（清代）

莫讶春来后，寒威倍胜前。小窗欣日色，大漠渺人烟。

风怒沙能语，山危雪弄权。略应桃柳意，塞上怯争妍。
同杨都督登医无闾
谷继宗（明代）

海门日出上无闾，疑是骊龙抱夜珠。
万里太行天堑角，千年辽夜北门枢。
猩红岭外稀来雁，鸭绿江头有巨鱼。
锁钥只今凭卫霍，朵颜密迩费踟蹰。
送张子真还乡待邵州阙
项安世（宋代）

今年新拜李邕州，又见君为邵郡侯。
可是朝廷怜远俗，独于湖广用名流。
南轩学待真傅绎，槃涧家须旧业修。
瓜戌少赊元不恶，自因二事合归休。
消息（同前自过腔，即越调永遇乐端午）
晁补之（宋代）

红日葵开，映墙遮牖，小斋端午。杯展荷金，簪抽笋玉，幽事还数。绿窗纤手，朱奁轻缕。争斗彩丝艾虎。想沈江怨魄归来，空惆怅、对菰黍。

朱颜老去，清风好在，未减佳辰欢聚。趣蜡酒深斟，菖葅细糁，围坐从儿女。还同子美，江村长夏，闲对燕飞鸥舞。算何须、楚王雄风，方消畏暑。
宣州道中三叠前韵
陈熙治（清代）

林枫著意染燕支，无限青山无限诗。夹道轻尘甘澍洗，一轮明月众星随。

冲泥客去云双屐，赏雨人来酒一鸱。如此林峦真绝妙，客行休自怨途歧。
太一宫祭回马上偶作寄韩德纯道士
王禹称（宋代）

去年暨今夏，承诏祠天神。昔当摇落时，宫叶红纷纷。

此来芳春暮，宫草青蓁蓁。三日奉斋洁，百骸祛垢氛。

御署致恭虔，天香何絪缊。监祀黄门郎，摄官紫微臣。

松枝拂剑佩，树影光搢绅。灯烛晃白昼，香花蔼清芬。

金殿礼神仙，瑶坛醮星辰。至诚不为己，玄鉴当福仁。

质明祀事毕，复命趋紫宸。扬鞭入村落，缓辔聊逡巡。

麦田少时雨，蚕月无閒人。自惭怀禄仕，蠹此力穑民。

又抛三洞趣，来入九衢尘。不如韩道士，长此养天真。
金鼎一溪云 骷髅喻
王丹桂（金朝）

日日迷花酒，朝朝竞气财。偶然命尽掩泉台。郊外暴遗骸。任使砖敲棒打。不似从来尖傻。劝人早悟此因由。物外做真修。
偈颂一百三十六首
释惟一（宋代）

吾心似秋月，秋月似吾心。
双照纤尘净，俱清万籁沉。
十分明又白，一样古犹今。
不是寒山子，何人解此吟。
老嫌
王安石（宋代）

老嫌智巧累形躯，欲就田翁学破除。
百岁用痴能几许，救吾黥劓可无余。
晚晴二首
杨万里（宋代）

先生老态似枯禅，解后东风也欲颠。
才雨便晴寒便暖，四时佳处是春天。
子约方有南役而余亦将北上作
皇甫汸（明代）

自怜出处何尝定，为恋明时更起家。路指两乡纡宦辙，江分八月引仙槎。

峰回雁信传来易，岁晚兰芳欲寄赊。到忆燕昭台上望，楚天西尽是章华。
采桑子·南枝淡伫无妖艳
佚名（宋代）

南枝淡伫无妖艳，蜡蕊羞黄。争似红妆。不假施朱弄晓光。雪融日暖琼肌腻，酒晕生香。桃脸相当。尤笑桃花混众芳。
广宣上人频见过
韩愈（唐代）

三百六旬长扰扰，不冲风雨即尘埃。
久惭朝士无裨补，空愧高僧数往来。
学道穷年何所得，吟诗竟日未能回。
天寒古寺游人少，红叶窗前有几堆。
蕙兰芳引 咏树兰
董元恺（清代）

西牖光风，正空谷、秋兰初发。看九畹遗芳，一种幽姿堪别。

疏林细叶，映满树、垂垂香雪。记携来岭海，人在瑶台冰阙。

种异珍珠，名传鱼子，数蕊千结。怕众草为群，独自亭亭欲绝。

玉茎紫艳，共伊清冽。爱多情、移傍枕函亲切。
开元天宝杂咏 风流阵
萧立之（宋代）

两阵雌雄禁掖间，纷纷攻击寸心寒。风流天子贪行乐，不作伊川被发看。
舟中惊夏
刘弇（宋代）

牡丹才过石榴开，岁月惊人老易催。一面红颜春递去，满簪华发夏催来。

蝇头利禄徒劳耳，麟阁功名大晚哉。不必更增川上叹，及时行乐且衔杯。
洱海
吴铭道（清代）

罢父之山洱水源，首尾峡束中渊浑。刬地横开大理国，挟风酿雪天阴昏。

波光渺渺破古镜，寒涛日齧苍山根。特留隙地辟城郭，一览已尽百里宽。

四洲三岛在何所，稍见数点青鸦翻。长路漫漫绕海角，孤烟一抹销人魂。

朝看帆来暮帆去，风如潮信无移痕。五湖欲往计未果，思与水仙相对论。
过陂子迳五十余里，乔木蔽天，遣闷七绝句
杨万里（宋代）

草光叶润亦清佳，翠里生香不是花。
一事说来人不信，蕨长如树蚓如蛇。
饮酒
吕本不（宋代）

人生百岁能几何，顾我把酒胡不歌。穷通大抵梦南柯，我复梦不多蹉跎。

自古英雄亦何有，往事纷纷不如酒。嗟予真得酒不趣，几度尊前揖星斗。

病起槐阴鹦已老，今日相逢还草草。匆匆数日是行人，且向尊前一倾倒。

人生乐事亦难并，明月清风况都好。
夜行至香鱼馆
陶安（明代）

目送寒日坠，暮色变苍黄。近顾已昏冥，前店安可望。

游子且宵征，苦恨昼不长。雪深迷古道，车陷心愈忙。

缺月未出时，粲然众星光。四无鸡犬声，琼田白茫茫。

忽逢人夜语，为我指康庄。渐至香鱼馆，叩门灯照床。

主翁起迎劳，饮以壶中浆。笑问来何迟，吹火煮糗粮。

因知造物心，不使罹害伤。命途此可卜，力善何能量。
深黄
贾似道（宋代）

黄者生来金箔黄，腿脚班黄腰{外囗内昆}长。
若生一付乌牙齿，三秋饶大莫商量。
赠写真徐涛
王庭圭（宋代）

徐生画人不画鬼，点目加毛必佳士。迩来下笔更逼真，勿论山僧及童子。

会貌诗人孟浩然，便觉灞桥风雪起。如今傥欲画卢溪，一庵宜著深岩里。
题怀素酒狂帖后
杨凝式（唐代）

十年挥素学临池，始识王公学卫非。

草圣未须因酒发，笔端应解化龙飞。
句
张潞（宋代）

独木乘危涉，劳薪带湿炊。
起水陆堂
释普济（宋代）

一沤大觉海中兴，十趣波涛不暂停。
返本还源空觉海，满堂风月雨初晴。
和济叔兄书斋言志 其一
彭汝砺（宋代）

子夏今为河上居，诸生从此望夷涂。圣贤事业长难合，仁义生涯未至迂。

盛德固能苏弊俗，明时安忍作潜夫。鞭驽欲副新诗念，争奈曾参性质愚。
千秋岁·律调无射
佚名（宋代）

律调无射。月望才逾日。昴宿呈祥南极。称觞祈五福，膺聘陈双祥。彩堂上，老人婺宿光交集。龟鹤年相敌。孔雀屏开侧。喜与寿，俱逢吉。门楣他日作，椒觞歌今日。看父子，乘龙跨鹤皆仙匹。
晋鼓吹曲二十二首 其十九 唐尧
傅玄（魏晋）

唐尧咨务成，谦谦德所兴。积渐终光大，履霜致坚冰。

神明道自然，河海犹可凝。舜禹统百揆，元凯以次升。

禅让应天历，睿圣世相承。我皇陟帝位，平衡正准绳。

德化飞四表，祥气见其徵。兴王坐俟旦，亡主恬自矜。

致远由近始，覆篑成山陵。披图按先籍，有其证灵液。
题张子正观察溪风亭二首
张偁（唐代）

碧水通三径，高风重五侯。
知深丹扆眷，未许赤松游。
山简暂为郡，齐公晚得周。
会攽滨海诏，再运钓鳌钩。
怨诗楚调示庞主簿邓治中
陶渊明（魏晋）

天道幽且远，鬼神茫昧然。
结发念善事，僶俛六九年。
弱冠逢世念，始室丧其偏。
炎火屡焚如，螟蜮恣中田。
风雨纵横至，收敛不盈廛。
夏日长抱饥，寒夜无被眠。
造夕思鸡鸣，及晨愿乌迁。
在己何怨天，离忧凄目前。
吁嗟身后名，于我若浮烟。
慷慨独悲歌，锺期信为贤。
寿周提刑二首
吴泳（宋代）

分得濂溪一派清，皇皇仁义不贪名。
金华学道行持到，禹穴题舆去就轻。
一节以趋何简易，十年不调转光明。
匡时富有经纶在，若木华边缓辔行。
官池即事
赵蕃（宋代）

偃薄虽兹驿，相羊赖此亭。鸟飞微破縠，鱼动暗冲萍。

岂但忧怀惬，还能倦眼醒。独馀春草梦，才尽不能灵。
智宣直岁写师像求赞
释正觉（宋代）

霜颅雪髭，壑眼岩眉。
崑崙源我据，浑沌凿谁持。
雁行没处秋天阔，华气繁时春日迟。
诸尘出碍，妙触无疵。
述怀
罗太瘦（宋代）

淮海归来二十年，结庐仍向旧山川。既无酒债贫休恨，浪得文名老尚传。

晓日轮蹄思柳外，春风羯鼓在花前。如今静听瓶笙韵，犹似当年咽管弦。
开州盛山十二题 其五 隐月岫
冯山（宋代）

月从海上来，清辉长碍山。山前爱月人，唯看亭午间。
读任彦升碑
李商隐（唐代）

任昉当年有美名，可怜才调最纵横。

梁台初建应惆怅，不得萧公作骑兵。
丑奴儿慢·春日
黄景仁（清代）

日日登楼，一日换一番春色，者似卷如流春日，谁道迟迟？一片似风吹草，草背白烟飞。颓墙左侧，小桃放了，没个人知。
徘徊花下，分明记得，三五年时。是何人。挑将竹泪，黏上空枝。请试低头，影儿憔悴浸春池。此间深处，是伊归路，莫惹相思。
六言吾首赠李相士景春
刘克庄（宋代）

被人看杀叔宝，无地逃生伯喈。
试问天人眉宇，何如土木形骸。
过笠泽三贤堂诗三首 其一 鸱夷
韦骧（宋代）

舟系小桥杨柳月，帆移平浦芰荷风。当时不向烟波老，霸业功名一扫空。
遗园四首 其三
吴敬梓（清代）

秋声何日到，残暑去天涯。鸦影梭烟树，松阴绘月阶。

病魔皆故物，诗境落孤怀。独倚危楼望，清光聚此斋。
观苏仲南诗卷
张耒（宋代）

苏子诗如刃发硎，十章入耳韵泠泠。
文章三昧无多子，只守君家旧典刑。
瞿塘峡
李超琼（清代）

蜀江苦被蜀山束，奔流斗入山之腹。滟滪堆前势更横，百万轰雷走深谷。

浪花喷薄夔门开，急溜倒射盘涡回。两崖巀嶪一千丈，天光不到阴风来。

阴风吼处舟如簸，左转右旋飞箭过。狰狞怪石嵌空悬，欲落不落鬼胆破。

何人凿壁缘縆上，铁锁销沉东去浪。荒唐争说孟良梯，不为公孙一悲怆。

公孙霸业今何有，逆滩疑挟白龙走。赤甲山高失险巇，封箱更为谁扃守。

忽惊黑石江心立，百呼狂叫飞桡急。一瞥安流下带溪，回头尚听哀猿泣。
王子端挽辞
路铎（金朝）

才名如此不偿穷，再入承明一病翁。白发光阴文字里，黄华林麓画图中。

谪仙犹想屋梁月，荆产空怀松下风。聊应世缘缘故在，会看归鹤语辽东。
修史堂
陈俊卿（宋代）

流水三间屋，明公半席分。
帝尝招此老，天未丧斯文。
人去留青竹，山空锁白云。
升堂时想像，金石恍然闻。
奉使道中寄育王山长老常坦
王安石（宋代）

道人少贾海上游，海舶破散身沈浮。
抱金满箧人所寄，吹簸偶沈还中州。
臝身归金不受报，秖取斗酒相献酬。
欢娱慈母终一世，脱弃妻子藏岩幽。
苍烟寥寥池水漫，白玉菡萏吹高秋。
夜燃柏子煮山药，忆此东望无时休。
塞垣春枯积雪溜，沙砾盛怒黄云愁。
五更匹马随雁起，想见鄮郭花今稠。
百年夸夺终一丘，世上满眼真悠悠。
寄声万里心绸缪，莫道异趣无相求。
神堂道中听后骑短笛妙甚而花柳已有思涧流溅溅可喜
吴则礼（宋代）

从来十八拍，笛里更清新。著处是浅笑，可人惟晚春。

末扳红簌簌，且揭碧鳞鳞。小雨为我止，鹁鸪长自驯。
庆江检详太夫人
潜放（宋代）

谁谓庐陵是富州，反成穷匮省支。
寿筵只作家常办，不学豪奢呈逞异差。
招隐首山分韵得生字
萨都剌（元代）

龙飞凤隐知何处，今日空馀黄鹄名。千古江山围故国，五更风雨入空城。

猿啼洞府暮云合，花落祠堂春草生。何日结茅向青壁，抱琴坐石听泉声。
次韵程丞相观牡丹
郑獬（宋代）

第一名花洛下开，马驮金饼买将回。
西施自是越溪女，却为吴王赚得来。
次韵资钦提举二首 其二
释德洪（宋代）

爽气诸峰晓，闲心古井波。小楼新得句，清绝似阴何。
颂证道歌·证道歌
释印肃（宋代）

一法遍含一切法，风飘飘兮雨飒飒。
一声渔笛晃春光，浪打孤舟声自拍。
题嵊县黄山庵
李光（宋代）

十载清游得重寻，风门小立契初心。上盘直与云天近，下瞰不知岩壑深。

浥露黄花平衬地，著霜红叶巧依林。他年愿结香灯社，竹杖芒鞋数共临。
过洞庭二首
孔武仲（宋代）

朝来四境宿云披，渐放扁舟入渺瀰。
漠漠衣襟凌水雾，悠悠帘幕挂天丝。
波平自喜看书稳，风软翻愁出险迟。
今夜君山兴不浅，登临应及月明时。
州将和丁内翰寄题延州龙图新开柳湖五阕
宋祁（宋代）

弱柳毵毵湖上天，天青湖碧此留连。
东方千骑浮云骏，折得春枝便作鞭。
送黄彦发还台
郭祥正（宋代）

予方寓小山，感君忽相过。风标夺莹玉，气语排悬河。

君初佩金印，治蛮真有科。彼侮我即斩，威行济之和。

使知朝廷尊，帖帖无愆讹。圣主方求才，四海张网罗。

麒麟并凤凰，所获宁为多。如君必见取，为君吟菁莪。
醉蓬莱·见笋成新竹
佚名（宋代）

见笋成新竹，燕教雏飞，画堂清昼。萱草榴花，遍小庭如绣。角簟纱厨，葛巾葵扇，正麦秋时候。玉尘生风，然隐几，香蟠金兽。又值生初，故乡何在，三楚云高，谩劳回首。睡起情怀，况渊明止酒。赖有宾朋，惠来相顾，尽一时英秀。旋涤瑶觞，重歌金缕，与公同寿。
题止戈堂二首奉呈安抚程待制 其一
李纲（宋代）

会府繁雄冠列城，恩颁符节付名卿。貔貅战罢烽烟息，豺虎销除氛祲清。

齐阁已闻铃索静，提封更绝羽书惊。止戈当自瓯闽始，愿挽天河洗甲兵。
幔亭云气歌为督学滕公作
胡应麟（明代）

君不见武夷之峰高插天，幔亭玉女腾苍烟。层峦列嶂三十六，相传秦代巢真仙。

狂风怒号沧海立，海水蹴日日欲没。峰头云雾长晦冥，青虬赤鲤当昼集。

蓬莱东望若可招，贝阙珠宫浮巨鳌。纷纷群帝持绛节，扬雷激电朝丹霄。

兹山形势实奇绝，紫气迢迢亘吴越。扶桑万丈渤澥低，齐州九点乾坤狭。

溪流屈曲环清沙，绯桃夹岸蒸红霞。鸾鹤翱翔度空谷，猿猱寂历啼山家。

危岩绝磴倚石壁，去天冉冉不盈尺。仰视列星河汉垂，下窥飞鸟松萝黑。

药炉经窟多遐踪，苏门高步随韩终。霞光半落锦绣座，日色返射金银宫。

仙居缥缈隔人世，环佩飘飖落云际。半夜天鸡绝顶鸣，清秋石马凌空系。

杂花幽草何芊绵，松枝柏叶皆堪餐。洞前三女不相待，彷佛麻姑留翠鬟。

祝融梁父空郁律，太乙终南自腾掷。遍观岂若兹山奇，寥泬清虚閟灵迹。

真人度世三千秋，俯看人代如浮沤。朅来欲济生民困，拂衣长啸离丹丘。

金书玉检秘空麓，鹤驭鸾骈罢驰逐。一朝乘蹻来东南，手挽江河障平陆。

眼中轩冕如埃尘，葛洪王远时相闻。清梦常随岩际月，幽怀每逐洞中云。

即今宇宙须真宰，拭目经纶横四海。漫劳黄帝访空同，暂借庚桑居畏垒。

武夷山，何苍苍，真人下阊阖，草木无辉光。他时簪笏升岩廊，致君尧舜追虞唐。

却驾白鹿还仙乡，天齐地久长无疆。
梦感
钱淑生（清代）

昨晚梦亡夫，飘飘步烟雾。握手不得语，凄然忽惊寤。

膝下鲜儿女，祭扫阙供具。哀哉未亡人，欲往无由赴。

且复遣傒僮，奠汝荒丘墓。
知几
方一夔（宋代）

利欲沈着人，犹如胶漆盘。谁能逝不濯，背走急水滩。

仕宦岂不好，惟有知几难。西风动归兴，至今数张翰。
山海
张耒（宋代）

愚公移山宁不智，精卫填海未必痴。
深谷为陵岸为谷，海水亦必扬尘时。
杞人忧天固可笑，而不忧者安从知。
圣言世界必成坏，况此马体之毫厘。
老人行世头已白，见尽世间惟叹息。
俯眉袖手饱饭行，那更从人问通塞。
听妓洞云歌
布燮（唐代）

嵇叔夜，鼓琴饮酒无闲暇。若使当时闻此歌，

抛掷广陵都不藉。刘伯伦，虚生浪死过青春。

一饮一硕犹自醉，无人为尔卜深尘。
偶兴
黄文仪（清代）

一帘明月裁诗夜，半榻清风独坐时。搁笔静观浮世事，黄粱梦觉饭犹炊。
落魄
陆游（宋代）

落魄东吴莫笑侬，今年要不负春风。
闲愁掷向乾坤外，永日移来歌吹中。
酒浪欲争湖水绿，花光却妒舞衫红。
公卿忧责如山重，肯信人间有放翁！
题彭小林诗稿
文天祥（宋代）

晚识宗文忆浣花，删馀今见雅名家。
牙签料理西风读，共笑钟山说老鸦。
送粲上人兼寄梁镇员外
郎士元（唐代）

季月还乡独未能，林行溪宿厌层冰。尺素欲传三署客，

雪山愁送五天僧。连空朔气横秦苑。满目寒云隔灞陵。

借问从来香积寺，何时携手更同登。
令僧把衲
释重顯（宋代）

七八既难，直须教透。
来不在前，去不在后。
粗细自看，紧缓相就。
一日圆成呈似君，想得诸方未知有。
仁寿山
麦孟阳（明代）

端城四面皆青峰，嶙峋巀嵲撑苍空。神符铜鼓各献怪，顶湖羊峡相争雄。

看看谁为此山渺，人为胜夺天机巧。庐阜潜移五老峰，瀛洲分过蓬莱岛。

奇形异态最堪怜，直如卓剑锋芒然。轩昂耸拔如凤跃，回旋盘郁若龙眠。

黄花翠竹森相并，银河黛伯交辉映。露浓拍蝶湿不飞，云来梦鹤惊无定。

适情景物此最奇，郡侯心赏元无私。琪园独乐薄司马，通衢高置诚相宜。

行歌醉舞周遭见，徘徊尽日人忘倦。更有高情白发翁，倚杖步蟾看且遍。

人知共乐此山好，君侯雅意浑难道。徽名标榜勒贞珉，愿期万姓归洪造。

里有仁厚俗最淳，民多老大何精神。漓风一洗跻寿域，黄堂布德如阳春。

忽闻何处奏钧韶，习习香风送韵飘。品题未尽宜民思，挥翰骚坛愧续貂。
诗三百三首 其一六六
寒山（唐代）

闲游华顶上，日朗昼光辉。四顾晴空里，白云同鹤飞。
次何子应登赋楼韵
王灼（宋代）

使君来作牧，众若倚南山。
时节当授衣，已念赤子寒。
驾言出登当，岂为景趣繁。
民风指顾中，惠术良欲殚。
纾怀有佳句，伏诵一再叹。
从今安田里，不度百牢关。
再赋
孔平仲（宋代）

金房此去路几千，石濑齿齿秋风前。丝侵两鬓老不言，竹实已空饥凤眠。

匏笙吹作别离曲，土坏渐异思诸贤。革屦练服何萧然，木阴缓步寻双泉。
拟于石川舟睹北楼卷
刘麟（明代）

津吏传呼太宰来，米家船里似楼开。阳关唱彻瞻辰卧，南极何年接上台。
京居感兴五首
贺铸（宋代）

扰扰尘笼下，容身亦自贤。
横尸道边子，共笑直如弦。
晨兴
陆游（宋代）

欲晓不能寐，亟起坐北堂。
斋庄对断简，左右陈朱黄，湛湛一池墨，袅袅半篆香，老生不自逸，幸此夏日长。
奇哉长头儿，好勇不可当。
安得数年健，与儿讲虞唐？
刘寺簿所居五咏 其四 玩易斋
程洵（宋代）

万变本六画，六画来何从。此理须玩索，明窗露未浓。
偈颂十三首
释智遇（宋代）

我本无心有所希求，今此宝藏自然而至。
二林小众，枯枯燥燥，
鹤望多时。珊瑚枕，
明月珠，从便彩取，
只是不得触讳。
定光室
汪任（宋代）

古有如来号定光，百年真相为重装。
面前涌出香炉石，欲使人烧无尽香。
次韵子瞻相送使胡
苏辙（宋代）

朔雪胡沙试此身，青罗便面紫狐巾。
拥盘代北随飞雁，顿足江东有卧麟。
欺酒壶冰将送腊，照溪梅萼定先春。
汉家五饵今方验，更愧当年叹息人。
读颜鲁公碑
李行中（宋代）

平生肝胆卫长城，至死图回色不惊。
世俗不知忠义大，百年空有好书名。
闻薛先辈陪大夫看早梅因寄
许浑（唐代）

涧梅寒正发，莫信笛中吹。
素艳雪凝树，清香风满枝。
折惊山鸟散，携任野蜂随。
今日从公醉，何人倒接䍦。
南乡子
欧阳炯（唐代）

嫩草如烟，石榴花发海南天。日暮江亭春影渌，鸳鸯浴，水远山长看不足。
画舸停桡，槿花篱外竹横桥。水上游人沙上女，回顾，笑指芭蕉林里住。
岸远沙平，日斜归路晚霞明。孔雀自怜金翠尾，临水，认得行人惊不起。
洞口谁家，木兰船系木兰花。红袖女郎相引去，游南浦，笑倚春风相对语。
二八花钿，胸前如雪脸如莲。耳坠金镮穿瑟瑟，霞衣窄，笑倚江头招远客。
路入南中，桄榔叶暗蓼花红。两岸人家微雨后，收红豆，树底纤纤抬素手。
袖敛鲛绡，采香深洞笑相邀。藤杖枝头芦酒滴，铺葵席，豆蔻花间趖晚日。
翡翠，白蘋香里小沙汀。岛上阴阴秋雨色，芦花扑，数只渔船何处宿。
山甫画松
舒岳祥（宋代）

山甫作古松，意造无定本。
枝枝藏太阴，笔笔涵混沌。
气吞千尺崖，犹作飞瀑滚。
肺肝生洞壑，槎枒出隐岭。
奋臂盘礴余，墨渍笔不吮。
若人盖天机，岂为寻丈窘。
胸中有磥砢，欲出不可忍。
恐是城南树，写形难自隐。
呜呼夹山自有真松图，朝夕左右陈座隅。
伐薪架屋听笙竽，好翁之计诚非疏。
周道士本簪裳世家龆年便慕真教今为庐江黄冠
宋庠（宋代）

亲见乌衣竹马年，如何便学草楼仙。
长安名利非真趣，好趁春膏种玉田。
读史
文同（宋代）

不得荥阳遂失秦，始知成败尽由人。
可怜一掷赢天下，只使黄金四万斤。
答陈舜俞推官惠诗求全瓦古砚
韩琦（宋代）

邺宫废瓦埋荒草，取之为砚成坚好。求者如麻几百年，宜乎今坚难搜讨。

吾邦匠巧世其业，能辨环奇幼而老。随材就器固不遗，大则梁栋细棼橑。

必须完者始称珍，何殊巨海寻三岛。荆人之璧尚有瑕，夏后之璜岂无考。

况乎此物出坏陶，千耕万斸常翻搅。吾今所得不专全，秘若英瑶藉文缫。

君诗苦择未如意，持赠只虞咍绝倒。君不见镇圭尺二瑁四寸，大小虽异皆君宝。
别储邕之剡中
李白（唐代）

借问剡中道，东南指越乡。
舟从广陵去，水入会稽长。
竹色溪下绿，荷花镜里香。
辞君向天姥，拂石卧秋霜。
雨中牡丹
穆修（宋代）

万金期胜赏，三月破秾芳。
妬忌巫娥雨，摧残洛苑香。
怨啼甄后玉，寒出贵妃汤。
掩敛无聊极，谁来替断肠。
题前寺中洲茶
王洋（宋代）

中洲绝品旧闻名，沦以寒泉雪乳轻。
怪得道人长不睡，一瓯唤醒梦魂清。
下水船歌
黄遵宪（清代）

雷光一制光闪天，洪波直泻无回旋。饥鹰脱鞲兔走穴，驰轮下阪箭离弦。

君看我舟疾如驶，世间快事那有此。潮头拍拍鸥乱飞，舟人叫绝篙师喜。

一山当头一对面，倏忽两山都不见。群山转瞬眼欲花，况又山头云万变。

江随山转气益骄，蹴沙啮石波横跳。山虽百折舟一直，拍耳惟觉风刁刁。

风声水声相鼓荡，舷倾桅侧终无恙。风乘我耶我乘风，便凌霄汉游天上。

年来足迹遍五洲，浮槎曾到天尽头。长风破浪奚足道，平生奇绝输此游。

忽闻隔岸唱邪许，纤夫努力力如虎。百丈横牵上濑舟，三朝三暮见黄牛。
解蹀躞
杨泽民（宋代）

一掬金莲微步。堪向盘中舞。主人开阖，呼来慰行旅。暂时略得舒怀，事如橄榄，馀甘卒难回苦。

惹愁绪。便□偎人低唱，如何当奇遇。怎生真得、欢娱效云雨。有计应不为难，待□押出门时，却教休去。